भारतीय जनता पार्टी ने दक्षिण दिल्ली में शनिवार को हुए बम धमाके के लिए केंद्र की संप्रग सरकार की कथित वोट बैंक की राजनीति को जिम्मेदार ठहराते हुए आरोप लगाया है कि सरकार आतंकवाद के खिलाफ लड़ाई को सिर्फ बहस तक सीमित रखना चाहती है। भाजपा प्रवक्ता राजीव प्रताप रूडी ने प्रेस ब्रीफिंग में आरोप लगाया कि जिस प्रकार से शनिवार को फिर धमाके हुए है उससे साफ हो जाता है कि आतंकवाद का तांडव राजधानी को निरंतर दहला रहा है। लेकिन ऐसा लग रहा है कि कांग्रेस और प्रधानमंत्री मनमोहन सिंह आतंकवाद से लड़ना नही चाहते और अपने को आतंकवाद के मुद्दे पर मात्र बहस तक सीमित रखना चाहते है। प्रवक्ता ने आरोप लगाया कि प्रधानमंत्री मनमोहन सिंह ने संयुक्त राष्ट्र महासभा को संबोधित करते हुए आतंकवाद को प्रोत्साहन देनेवालों के खिलाफ कार्रवाई करने की अपील की लेकिन जिस तरह से देश में कार्रवाई हो रही है उससे यही लगता है कि वह इस बारे में झूठी अंतरराष्ट्रीय प्रबिद्धता जता रहे हैं।